Øjenlågsoperation - Få et mere friskt udseende
Tunge eller slappe øjenlåg kan være medfødt, skyldes et lavt siddende øjenbryn eller udvikle sig over tid grundet slap hud eller overskydende fedt.
Hvad er en øjenlågsoperation?
Slap og hængende øjenlågshud, (uden at det er synsforstyrrende), kan dette afhjælpes med en øjenlågsoperation, hvor en del af øjenlågshuden fjernes. Tilsvarende kan slap hud i nedre øjenlåg (poser under øjnene) blive hjulpet af en kirurgisk opstramning af huden i nedre øjenlåg. Ved operationen fjernes, efter udmåling, et passende stykke tenformet hud på øjenlåget. I forbindelse med hudfjernelsen kan det blive aktuelt også at operere for fedtbrok fra øjenhulen, hvis dette er aftalt.
Operationen udføres enten i lokal eller fuld bedøvelse og varer cirka 1 time.
Hvis du er blevet opereret i fuld bedøvelse, vil indlæggelsestiden sædvanligvis være ½ – 1 døgn. Hvis du er blevet opereret i lokalbedøvelse, er du klar til at tage hjem samme dag. Du vil blive tilbudt at sidde og hvile dig i venteværelset, indtil du er klar til at tage hjem (for eksempel med en ledsager eller egen chauffør).
Ved forundersøgelsen vil vores plastikkirurg bedømme om en øjenlågsoperation er det bedste for dig, og planlægge dit videre behandlingsforløb. Til forundersøgelsen vil du også blive fotograferet til et før-billede for fotografisk dokumentation. Der vil blive taget et efter-billede 3-6 måneder efter operationen.